Եվ ահա հայտնվեց «Ռասիա ՖԶԷ»-ն: Ինչպես հայտնվեց, մինչեւ հիմա անհասկանալի է մնում: Թե մեր պաշտոնյաները գտան՝ նրան բերեցին, թե ինքը եկավ, գտավ մերոնց՝ անհայտ է: Ամեն դեպքում, այդ ընկերության տնօրենին՝ Ջոզեֆ Բարկովսկի անուն- ազգանունով (ձախ լուսանկարում), բարձր մակարդակի ընդունելություններ էին ապահովում: Նա հանդիպում էր ՀՀ վարչապետ Տիգրան Սարգսյանի հետ, հարցազրույցներ տալիս, գեղեցիկ ճառեր ասում: 2013 թվականի հունվարի 18-ին Բարկովսկին իր «Ռասիա ՖԶԷ»-ի անունից փոխըմբռնման հուշագիր ստորագրեց ՀՀ կառավարության հետ՝ ի դեմս ՀՀ տրանսպորտի եւ կապի այն ժամանակվա նախարար Գագիկ Բեգլարյանի: Ու հայտարարվեց, թե դա Իրան-Հայաստան երկաթուղու ծրագրի իրականացման պաշտոնական մեկնարկն է: Եվ մի շատ պատահական զուգադիպությամբ դրանից մեկ ամիս հետո Հայաստանում պետք է տեղի ունենային նախագահական ընտրություններ: Ու եթե նախընտրական այդ շրջանում Սերժ Սարգսյանին հարցնեին, թե բա Իրան-Հայաստան երկաթուղին ինչ եղավ, նա կարող էր ասել, թե բա հեսա, Բարկովսկին եկել է, հուշագիր ենք ստորագրել, հեսա սկսում ենք: